**Referat fra blokkoordinatormøde hos Randi den 2. juli 2024**

**Til stede**:

Poul Rothberg, blok E

Britta Jørholt, blok F

Randi Sophie Petersen, blok G

Kristina Larsen, blok H

Joan Markmann, blok I

Gitte Damgaard Laugesen, blok K

Referenten, Ole Petersen, var fraværende. Randi tog referat i stedet for Ole.

Mødeleder: Randi

**Dagsorden**

1. Blokarbejdet – status
2. Rensning af affaldscontainere
3. Puljemidler – status
4. Modtagelse af nye beboere
5. Arbejdet fremover
6. Eventuelt – herunder næste møde

Randi bød velkommen til mødet og specielt til de 3 nye blokkoordinatorer: Britta, Kristina og Gitte.

**Ad 1: Status på blokarbejdet**

Generelt: Alle havde samme spørgsmål med hensyn til havemanden: Hvornår kommer havemanden, hvad skal han lave og hvor ofte? Er det ham der skal sprøjte for myrer og for ukrudt? Gøder han den lille, (næsten) nye hæk bagved petanguebanen?

(Ref.: Havemanden skal klippe fælles hække en gang i løbet af sommeren samt slå græs efter behov. Han skal IKKE sprøjte for myrer eller ukrudt og han skal ikke gøde hæk eller græsplæne. Sprøjtning for myrer og ukrudt samt gødning skal gøres af blokkene).

Desuden var der enighed om at man savnede de fælles arbejdsdage, til trods for at det altid var ’Tordenskjolds soldater’ der mødte op. Men arbejdet blev gjort, der blev udvekslet erfaringer og der blev hyggesnakket.

Blok E: Elevator skal renses, men med hvad og hvordan? Joan ved hvordan og med hvad og sender navn på produkt til Poul.

Ellers går alt som det plejer, dvs. der bliver lavet det der skal, nogle af blokkens beboere deltager andre gør ikke.

Blok F: Hækken ved renovationsøen ind mod det hvide hus er ved at vælte, trænger kraftigt til at blive klippet, og der mangler hækplanter. Plankeværket ved det hvide hus skal repareres.

(Ref.: Bestyrelsen er opmærksom på hækproble­met og undersøger en løsning. Med hensyn til plankeværket, så er det det er ikke vores plankeværk, og derfor ikke vores ansvar).

Skillevæg mellem terrasserne hos nr. 89 og 93 skal skiftes. Arbejdet er i gang men det går lidt langsomt.

Der er meget store vandpytter på gangstien ud for blokken ved nr. 93, og der bør gøres noget for at afhjælpe problemet.

(Ref.: Bestyrelsen mener at problemet skyldes at græsrabatten mellem gangsti og fortov er forhøjet, så vandet løber af græsplænen. Det vil derfor ikke hjælpe at rette op på fliserne.

BLOK G: Også her er alt som det plejer. Vi har dog ikke behandlet træværket på svalegang og trappe i foråret, men har til hensigt at gøre det i løbet af september.

Blok H: Opgaverne er fordelt mellem beboerne, 2 beboer deltager ikke ellers deltager resten i arbejdet. For at holde styr på ukrudtet er der lagt dæk-bark på fiberdug langs hegnet mod det røde hus (nr. 63).

Blok I: Alt er som det plejer, nogle deltager i fællesarbejdet, andre gør ikke.

Blok K: Blokken har haft fælles arbejdsdag, hvor der bl.a. blev luget i det runde blomsterbed på græsplænen. Da blomsterbedet ikke har nogen speciel funktion, andet at være til pynt, vil blokken tage op næste år om bedet skal sløjfes eller om man skal blive ved med at vedligeholde det.

**Ad 2: Rensning af affaldscontainerne**

Alle var enige om at vi som minimum gerne vil have vasket containerne til bio- og restaffald næste år i slutningen af maj eller i starten af juni. Der er store lugtgener på varme dage ved disse to containere, lugtgenerne ved de resterende containere er begrænset.

**Ad 3: Status på puljemidler**

Randi oplyste at der nu var nye puljemidler (5.000 kr pr blok) til rådighed, da vi er startet på et nyt regnskabsår. Dokumentet ’Retningslinjer for brug af puljemidler’ blev udleveret.

Alle var enige om at 5.000 kr. om året til blomster med mere er mange penge, og at beløbet kan nedsættes.

Randi udarbejder forslag til ændring af puljemiddel­ordningen.

Vær opmærksom på denne formulering i ’Retningslinjer for brug af puljemidler’: *Skulle der være en blokopgave, som man af en eller anden årsag ikke kan få udført, kan pengene også bruges til at købe ’en hjælpende hånd’.* Det vil sige at man eventuelt kan købe nogle timer hos en havemand eller lignende, bare beløbet ikke overstiger hvad der er til rest af blokkens puljepenge og at den hjælpende hånd kan levere en faktura eller kvittering.

**Ad 4: Modtagelse af nye beboere**

Randi udleverede en samling dokumenter, som blokkoordinatoren skal/kan udlevere til nye beboere som en velkomstpakke, for at hjælpe dem til at finde rundt i bloksystemet med mere. Velkomstpakken består af følgende dokumenter:

* Oversigt over blokkens opgaver
* Oversigt over blokkenes placering på grunden med fordeling af husnumre
* Brochure over fællesaktiviteter
* Noget om dagrenovation og genbrug i Havnehaven
* Noget om aflevering af storskrald i Havnehaven

**Ad 5: Arbejdet fremover**

Vi fortsætter som vi plejer.

Alle var enige om at dialogmøderne bør genoptages og ser gerne at der afholdes et dialogmøde inden generalforsamlingen.

(Ref.: Bestyrelsen tog dette til efterretning og vi er i gang med at finde en dato).

**Ad 6: Eventuelt – herunder næste møde**

Alle blokke ønsker nye postkasser, vi kan ikke blev ved med at vente på at det bliver et krav at postkasserne flyttes ned til vejen. Måske nogle af puljepengene kan bruges til dette formål.

Joan undersøger om der er muligt at få gode postkasser til en rimelig pris og laver et forslag.

(Ref.: Jeg har undersøgt så meget jeg kan finde om den nye postlov, der trådte i kraft pr. 01.01.2024, og har talt med en ekspert på området. Ifølge eksperten skal vores postkasser ikke flyttes, flytningen ned til vejen drejer sig kun om sommerhuse og landejendomme).

Det blev nævnt fra fleres side, at de efterhånden meget slidte og falmede flag (Dannebrog og et andet flag), som hænger på ydersiden af altanrækværket i en lejlighed i blok E, bør fjernes. Det ser sjusket ud og går stik imod vores regler om at facaden skal fremstå som ensartet helhed.

(Ref.: I henhold til flagreglerne skal et flag tages ned ved solnedgang, og man må slet ikke flage med et slidt og falmet flag).

Det blev spurgt om man på nogen måde kan forhindre at biler kører i tomgang i længere tid. Kan man eventuelt sætte et skilt op.

Næste møde i blokkoordinatorgruppen: Mødet afholdes i slutningen af september eller starten af oktober efter dialogmødet og inden generalfor­samlingen.

Vordingborg, den 10. august 2024.

Randi Sophie Petersen